**Projekt EURONET i metodologija 50/50 – Ušteda energije u školama**

Cilj projekta EURONET 50/50 je poticanje i implementiranje 50/50 koncepta koji uključuje novčane potpore za postignute energetske uštede između škola i vlasnika škola (najčešće lokalne uprave) i to u omjeru 50:50. Projekt želi uključiti najmanje 500 edukacijskih centara i proširiti 50/50 mrežu na najmanje još 6 država u Europi. Također cilj je postići energetske uštede od 5% godišnje za svaku školu što će pridonijeti EU ciljevima o smanjivanju energetske potrošnje od 20% do 2020.

Devet koraka **metodologije 50/50** povećava energetsku svjesnost korisnika zgrada te ih aktivno uključuje u aktivnosti uštede energije:

**KORAK 1 – OSNIVANJE RADNE SKUPINE**

Radna skupina sastoji se od nekoliko učenika, ravnatelja, domara i profesora-voditelja tima. Zadatak skupine jest proučiti trenutnu energetsku situaciju u školi te predložiti i provesti mjere uštede energije.

### KORAK 2 – ENERGETSKI PREGLED ZGRADE

Pregled obavlja domar zajedno s ravnateljem i učiteljima kako bi se pripremili za dolazeće zadatke i odredili na što je potrebno skrenuti pažnju učenika.

### KORAK 3 – PODIZANJE SVIJESTI ZNANJA KORISNIKA ZGRADE O PITANJIMA ENERGIJE

Učenike se upoznaje s raznim čimbenicima koji utječu na štednju energije te oni saznaju zašto je to bitno. Cilj je podići znanje učenika o pitanjima vezanim uz klimu i energiju kao i razjasniti im da i sami mogu nešto učiniti u vezi s klimatskim promjenama i da su i njihove aktivnosti bitne.

### KORAK 4 – ENERGETSKI PREGLED

Pod nadzorom učitelja i školskog domara, učenici pregledavaju školsku zgradu i procjenjuju različite aspekte koji utječu na potrošnju energije u školama, uključujući tehnička stanje zgrade, sustav grijanja, rasvjetu, korištenje elektronske opreme, korištenje vode.

### KORAK 5 – PRIKUPLJANJE PODATAKA – MJERENJE TEMPERATURE I PROCJENA KORIŠTENJA ENERGIJE

Učenici u skupini prikupljaju podatke kako bi izradili temperaturni profil škole te saznali koliko je znanje njihovih kolega u vezi potrebe uštede energije.

### KORAK 6 – PREDLAGANJE RJEŠENJA

U ovoj fazi radna skupina raspravlja o svojim otkrićima i razvija prijedloge rješenja čijom primjenom će se smanjiti potrošnja energije u školama (promjena ponašanja i male investicije).

### KORAK 7 – INFORMATIVNA KAMPANJA

Radna skupina sa školom dijeli znanje prikupljeno tijekom provedbe projekta, kao i prijedloge za uštedu energije. Skupina može koristiti različite kanale za komunikaciju, poput: izrade postera i obavijesnih ploča, držanja prezentacija za vrijeme školskih sati ili događaja u školi, organizacijom Dana uštede energije, kreiranjem web-stranice itd.

### KORAK 8 – PRIJAVLJIVANJE MJERA KOJE ZAHTIJEVAJU MALE INVESTICIJE

Radna skupina može predložiti provedbu malih investicija te se obratiti školskim vlastima ili drugim potencijalnim sponzorima kako bi za njih dobila potporu.

### KORAK 9 – KOMUNIKACIJA I KORIŠTENJE UŠTEĐENOG IZNOSA

### Uključivanje učenika u odluku o načinu korištenja ušteđenih sredstava.

### Prednosti ovog projekta i upotrebe metodologije 50/50 višestruke su: osim ekonomskih čimbenika, važnije su prednosti obrazovanja i uključivanja učenika u važna pitanja života u školi. Projekt se provodi u suradnji s Gradom Zagrebom kao partnerom na projektu i uz sufinanciranje od strane programa Intelligent Energy Europe (IEE).